autoradiografi
Store norske leksikon,Medisin,Diagnostikk og utredning,Radiologi
Autoradiografi er en radiografisk undersøkelsesmetode som brukes i biologisk forskning og ved forskjellige tekniske undersøkelser for å påvise radioaktivitet i et materiale.
Metoden baseres på at radioaktiv stråling fra et prøvemateriale kan registreres nøyaktig fotografisk eller elektronisk. Som eksempel kan man tenke seg at radioaktivt prøvemateriale injiseres i en mus eller annet forsøksdyr. Etter at forsøksdyret er avlivet kan strålingen fra den radioaktive isotopen lokaliseres i vevsmaterialet. Videre undersøkelser vil deretter kunne avklare metabolske problemstillinger på cellenivå ved at man dokumenterer om isotopen er lokalisert enten intra- eller ekstracellulært. Les mer i Store norske leksikon sporstoffer radiografi radiologi